2. ΝΟΜΟΘΕΤ. ΔΙΑΤΑΓΜΑ της 2/2 Δεκ. 1924 Περί εκτελέσεως γνωμοδοτήσεων της Επιτροπής Οικονομιών σχετικώς προς το έκτακτον υγειονομικόν προσωπικόν του Υπουργείου της Υγιεινής και τα της νοσηλείας των προσφύγων και απόρων ασθενών. Άρθρ.10.-1.Επιτρέπεται κατόπιν εγκρίσεως του αρμοδίου Υπουργού, η νοσηλεία δημοσίων εν γένει υπαλλήλων και υπηρετών εις Νοσοκομεία του Δημοσίου ή εις Νοσοκομεία ανήκοντα εις το Πανεπιστήμιον ή έτερα νομικά πρόσωπα δημοσίου δικαίου ως και εις ιδιωτικά τοιαύτα. 2.Οι κατά το προηγούμενον εδάφιον εισαγόμενοι εις τα ως είρηται Νοσοκομεία, νοσηλεύονται οι μεν έχοντες βαθμόν Πρωτοδίκου ή Τμηματάρχου και άνω εις την πρώτην θέσιν, πάντες οι δε λοιποί εις την δευτέραν, και οι υπηρέται εις την τρίτην θέσιν. 3.Τα νοσήλεια προκειμένου περί υγειονομικών καταστημάτων μη ανηκόντων εις το Δημόσιον βαρύνουσι κατά μεν τα 3/4 το Δημόσιον και καταβάλλονται εξ ιδίας πιστώσεως εγγραφομένης εις τον προϋπολογισμόν εκάστου των Υπουργείων κατά δε το 1/4 τον νοσηλευόμενον και καταβάλλονται απ' ευθείας παρά τούτου εις το Υγειονομικόν κατάστημα. 4.Της ως άνω νοσηλείας δύνανται να τύχωσιν η σύζυγος του υπαλλήλου ή υπηρέτου ως και τα τέκνα ή ο πατήρ και η μήτηρ και αι άγαμοι αδελφαί τούτου εφ' όσον συντηρούνται παρ' αυτού. 5.Δια Δ/τος προτάσει του Υπουργού των Οικονομικών εκδοθησομένου κανονισθήσεται ο τρόπος της εκτελέσεως του παρόντος άρθρου. 